Hans far, Joachim Christian Herman Kähler (død 1884), var pottemager og kakkelovnsfabrikant; moren var Mariane Sophie født Capmann. Han lærte i faderens forretning, gik i teknisk skole i Næstved og København og nød endelig undervisning i Bissens atelier i vinteren 1864-65; derefter rejste han i Tyskland og Schweiz 1865-67. Hjemkommen til Næstved arbejdede han i farens forretning, som han overtog 1872, og ved siden af kakkelovne, kaminer og bygningsornamenter lagde han sig efter tilvirkningen af dekorative fade og vaser, flisemaleri og lignende og denne kunstindustrielle virksomhed lykkedes, hvad der anerkendtes på forskellige udstillinger, for eksempel i København 1888, Paris 1889 og Chicago 1893, ligesom det kan oplyses, at en række industrimuseer rundt om i Europa har købt genstande hos ham til deres samlinger. Men han har også vidst at skaffe sig den fornødne kunstneriske assistance: Maleren og billedhuggeren Karl Hansen Reistrup og Thorvald Bindesbøll var fast knyttet til hans virksomhed, og for eksempel i Chicago udstillede han et stort flisemaleri, "Ægirs Døtre", efter tegning af Lorenz Frølich.